Az állítólagos sarki szabad tenger tulajdonságairól itt és az alább közölteket (hőmérséklet, különös árapály stb.) Jókai megismétli A jövő század regényében (2. kötet 43-44.) és az Egész az északi pólusigban (98.) Az utóbbiban arról is értesít, hogy azt William Edward Parry fedezte fel. Értesüléseit a korabeli tudósításokból vehette. Molnár Antal A sarktengerek hőmérséke című cikkében (Hazánk s a Külföld 1866. 18. sz. 283.) például így ír: „...a tudományra nézve, fájdalom, korán elhalt világhírű utazónak, dr. Kane-nak nehány kísérője még a 80-dik szélességű [!] fokon túl is látott nagyszámú vízimadarakat középhőmérsékletű levegőben egy jéghegy-nélküli, sima felületű tengerrész fölött lebegni.” – Egyébként Jókai Kane könyvét is ismerte. (Vesd össze: Keletkezése, forrásai)