a természetellenes, önként vállalt, másokra rákényszerített aszketizmus elleni kitételek a regényben egybehangzanak azokkal a fejtegetésekkel, amelyek az 1869 nyarán kipattant krakkói zárda-botrány (a hírhedt Ubrik Borbála-ügy!) óta sűrűn jelentek meg a napisajtóban. Az A Hon például nyilvános polémiát folytatott egy „kisasszonnyal” arról, hogy a zárdai életmód mennyire természetellenes. (Polémia egy kisasszonnyal aug. 5., 6., 8.) A kérdés A jövő század regényében is előkerül a szerzetesrendek eltörlésének törvényjavaslata körüli harcokban.