Így nevezték azt az önkéntes adományt, melyet a katolikus hívek a pápa támogatására és segélyezésére gyűjtöttek; főként az után, hogy az egységes olasz állam létrejöttével az Egyházi Állam birtokai elvesztek. Mivel a péterfillérek gyűjtését túlbuzgó papok néhol a hívek lelki terrorizálásával végezték, s maga a gyűjtés visszaélésekre is alkalmat adott, a liberális sajtó élesen támadta a 60-as évek végén a gyűjtőakciókat. Jókai Az Üstökösben Danieliket is megtámadta egy alkalommal a lelki terrorral (bűnbocsánat fejében) való gyűjtés miatt. (Szamielisz püspök levele a „Pesti Napló”-hoz 1868. ápr. 19., 123.)